Document ID: 32002R0357

Komisijas Regula (EK) Nr. 357/2002
(2002. gada 26. februāris)
par importa licenču izsniegšanu par cukuru un cukura un kakao maisījumiem, ko kvalificē kā ĀKK/AZT un EK/AZT kumulatīvās izcelsmes produktus
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 27. novembra Lēmumu par aizjūras zemju un teritoriju asociāciju ar Eiropas Kopienu (Lēmums par aizjūras asociāciju) [1],
ņemot vērā Komisijas 2002. gada 31. janvāra Regulu (EK) Nr. 192/2002, ar ko paredz sīki izstrādātus noteikumus attiecībā uz importa licenču izsniegšanu par ĀKK/AZT vai EK/AZT kumulatīvās izcelsmes cukuru un cukura un kakao maisījumiem [2], un jo īpaši tās 6. panta 3. punktu,
tā kā:
(1) Lēmuma 2002/822/EK III pielikuma 6. panta 4. punktā attiecībā uz produktiem, kas atbilst 17. nodaļai un KN kodiem 18061030 un 18061090, nepārsniedzot 28000 tonnu cukura daudzumu gadā, tiek atļauti produkti ar ĀKK/EK un AZT kumulatīvo izcelsmi.
(2) Valsts iestādēm saskaņā ar Regulu (EK) Nr. 192/2002 iesniegti pieteikumi par importa licenču izsniegšanu par kopējo daudzumu, kas pārsniedz saskaņā ar Lēmumu 2001/822/EK atļauto daudzumu.
(3) Regulas (EK) Nr. 192/2002 6. panta 3. punktā paredzēts - ja licences pieteikumi attiecas uz daudzumu, kas gadā pārsniedz 28000 tonnu, tad Komisijai jāpieņem regula, ar ko nosaka vienotu samazinājuma koeficientu, kurš jāpiemēro katram iesniegtajam pieteikumam, un jāaptur turpmāku pieteikumu iesniegšana par kārtējo gadu.
(4) Komisijai tāpēc jānosaka samazinājuma koeficients attiecībā uz importa licenču izsniegšanu un jāaptur turpmāku licences pieteikumu iesniegšana par 2002. gadu,
IR PIEŅĒMUSI ŠO REGULU.
1. pants
Importa licences, uz kurām attiecas līdz 2002. gada 14. februārim saskaņā ar Regulas (EK) Nr. 192/2002 6. pantu iesniegtie pieteikumi par 45000 tonnu, izsniedz par 62,22222 % daudzuma, par ko iesniegti pieteikumi.
2. pants
Ar šo pārtrauc turpmāku pieteikumu iesniegšanu par 2002. gadu.
3. pants
Šī regula stājas spēkā 2002. gada 27. februārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 26. februārī

Labels: 10
3
17
18